Bette Davis
Store norske leksikon,Kunst og estetikk,Film, TV og teater,Film og TV,Nord-amerikansk film og TV,Nord-amerikanske skuespillere
Bette Davis var en filmskuespiller fra USA, og en av Hollywoods største navn fra 1930-årene og frem til slutten av 1960-tallet. Hun ble kjent for sitt brede repertoar og intense innlevelse på lerretet.
Davis vant en rekke filmpriser, deriblant to Oscar og prisen for beste skuespillerinne under både filmfestivalen i Cannes og i Venezia. I 1977 ble hun første kvinnelige mottaker av det amerikanske filminstituttets (AFI) Life Achievement Award. Debut på scene og lerret Hun debuterte i teateret i 1923, på Broadway i 1929 og på filmlerretet i 1931. Med sitt mangesidige talent og sin sterke personlighet ble Davis raskt en av Hollywoods betydeligste og mest særpregede skuespillere. Repertoaret spente fra lystspill som It's Love I'm After (En herre etter midnatt, 1937) til karakterroller i The Petrified Forest (Den forstenede skog, 1936), The Private Lives of Elizabeth and Essex (Dronningens elsker, 1939) og The Little Foxes (Kvinnen uten hjerte, 1941). Prisvinnende roller Davis vant Oscar-pris både for Dangerous (Tilbake til livet, 1935) og Jezebel (1938). Hun gjorde formidabel innsats i All This and Heaven Too (1940), The Letter (1940) og ikke minst i Joseph L. Mankiewiczs All About Eve (Alt om Eva, 1950; prisvinner i Cannes).Etter å ha blitt avskrevet som en fallende stjerne mot slutten av 1950-tallet, fikk hun et comeback med den psykologiske, makabre thrilleren Whatever Happened To Baby Jane? (Hva hendte med Baby Jane?, 1962) og gjorde en lignende rolle i sørstatsdramaet Hush, Hush, Sweet Charlotte (Hysj, hysj, Charlotte, 1964).Hun ble dessuten Oscar-nominert for beste hovedrolle åtte ganger: Dark Victory (Seier i mørket, 1939), The Letter, The Little Foxes, Now, Voyager (Under nye stjerner, 1942), Mr. Skeffington (1944), All About Eve, The Star (Filmstjernen, 1952) og Whatever Happened To Baby Jane?. På 1980-tallet Mot slutten av karrieren spilte hun biroller i blant annet Death on the Nile (1978), og arbeidet innen TV. Hun hadde en hovedrolle mot Lillian Gish i Lindsay Andersons Whales of August (Sensommerdager, 1987), og spilte i sin siste film i 1989.Hun utga to selvbiografier, The Lonely Life (1962) og This 'n That (1987). Les mer i Store norske leksikon film i USA filmens historie Hollywood